Kommissionens forordning (EF) nr. 569/2003

af 28. marts 2003

om ændring af forordning (EF) nr. 1238/95 om gennemførelsesbestemmelser til Rådets forordning (EF) nr. 2100/94 for så vidt angår fastsættelsen af gebyrer til EF-sortsmyndigheden

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse(1), ændret ved forordning (EF) nr. 2506/95(2), særlig artikel 113, stk. 4, og

ud fra følgende betragtninger:

(1) I Kommissionens forordning (EF) nr. 1238/95 af 31. maj 1995 om gennemførelsesbestemmelser til Rådets forordning (EF) nr. 2100/94 for så vidt angår fastsættelsen af gebyrer til EF-sortsmyndigheden(3), ændret ved forordning (EF) nr. 329/2000(4), er der fastsat gebyrer til EF-sortsmyndigheden ("myndigheden") og størrelsen af sådanne gebyrer.

(2) Myndighedens administrationsråd har forelagt Kommissionen udkast til ændringer af de gebyrer, der skal betales til myndigheden efter forordning (EF) nr. 2100/94.

(3) SWIFT elektronisk bankbetalingsmetode bør være fyldestgørende dokumentation for, at en ansøger har taget de nødvendige skridt til at indbetale ansøgningsgebyret på myndighedens konto.

(4) Efter forordning (EF) nr. 2100/94 skal ansøgningsgebyret dække flere faser af behandlingen af en ansøgning. Myndigheden bør derfor tilbagebetale en fast del af ansøgningsgebyret, når det efter den indledende undersøgelse af en ansøgning står klart, at ansøgningen ikke er gyldig.

(5) For at afspejle EF-sortsmyndighedens administrationsomkostninger, der ikke dækkes af andre gebyrer, bør årsgebyret ikke variere efter de beskyttede arter eller stige i tidens løb.

(6) Myndighedens finansreserve har nået et niveau, der overstiger det niveau, der er nødvendigt for sikre arbejdets fortsættelse. Årsgebyret bør derfor sættes til et sådant niveau, at reserven nedbringes i perioden 2003 til 2005.

(7) Fristen for betaling af årsgebyret bør ligge før begyndelsen af det år for beskyttelse af plantesortsrettigheden, som årsgebyret vedrører, for at undgå, at der gives gratis beskyttelse, hvis årsgebyret ikke betales.

(8) Det er hensigtsmæssigt at fjerne forskellen mellem gebyrerne for indførelser i registret over EF-sortsbeskyttelse og registret over ansøgninger om EF-sortsbeskyttelse. Der bør desuden kun opkræves ét gebyr for den samme indførelse i et register i forbindelse med en ansøgning, der omfatter mere end én sort med samme ejer.

(9) Efter Kommissionens forordning (EF) nr. 1239/95 af 31. maj 1995 om gennemførelsesbestemmelser til Rådets forordning (EF) nr. 2100/94 om EF-sortsmyndigheden(5), senest ændret ved forordning (EF) nr. 2181/2002(6), skal myndigheden betale for tekniske afprøvninger. Det er nødvendigt at forøge gebyrerne for ansøgerne om tekniske afprøvninger og indføre forskellige gebyrsgrupper. Gebyrerne bør forhøjes i to tempi på grund af den store forhøjelse.

(10) Forordning (EF) nr. 1238/95 bør derfor ændres i overensstemmelse hermed.

(11) De nye foranstaltninger vil gælde for gebyrer, der forfalder til betaling fra den 1. april 2003.

(12) Administrationsrådet er blevet rådspurgt i overensstemmelse med forordning (EF) nr. 2100/94.

(13) De i denne forordning fastsatte foranstaltninger er i overensstemmelse med udtalelse fra Det Stående Udvalg for Sortsbeskyttelse -

UDSTEDT FØLGENDE FORORDNING:

Artikel 1

I forordning (EF) nr. 1238/95 foretages følgende ændringer:

1) I artikel 4 foretages følgende ændringer:

a) Stk. 3 affattes således:

"3. Hvis sortsmyndigheden ikke mener at have modtaget en betaling inden en fastsat frist, anses den pågældende frist alligevel for at være overholdt i forhold til sortsmyndigheden, hvis der inden den pågældende frist fremlægges fyldestgørende dokumentation for, at den person, der foretager betalingen, behørigt gav ordre til et pengeinstitut eller et postkontor om at overføre beløbet i euro til myndighedens bankkonto inden fristen."

b) Stk. 4 udgår.

c) Stk. 5 affattes således:

"5. Dokumentationen anses for fyldestgørende efter stk. 3, hvis der fremlægges en kvittering for overførselsordren fra et pengeinstitut eller et postkontor. Blev overførslen foretaget efter SWIFT elektronisk bankbetalingsmetode, skal kvitteringen for overførselsordren have form af en kopi af SWIFT-rapporten, påstemplet og underskrevet af en behørigt bemyndiget ansat i banken eller på posthuset."

2) I artikel 7 foretages følgende ændringer:

a) Stk. 5 affattes således:

"5. Stk. 4 gælder ikke, hvis ansøgningen ledsages af fyldestgørende dokumentation for, at den person, der foretager en betaling, behørigt gav ordre til et pengeinstitut eller et postkontor om at overføre beløbet i euro til myndighedens bankkonto. Artikel 4, stk. 5, finder tilsvarende anvendelse."

b) Som stk. 7 indsættes:

"7. Er ansøgningsgebyret modtaget, men ansøgningen ikke gyldig efter artikel 50 i grundforordningen, tilbageholder myndigheden 300 EUR af ansøgningsgebyret og tilbagebetaler resten, når den underretter ansøgeren om manglerne i ansøgningen."

3) Artikel 9, stk. 1 og 2, affattes således:

"1. Myndigheden opkræver fra indehaveren af en EF-sortsbeskyttelse, i det følgende benævnt 'indehaveren', et gebyr for hvert år af EF-beskyttelsens gyldighedsperiode (årligt gebyr) på 300 EUR for årene 2003 til 2005 og på 435 EUR fra 2006.

2. Årsgebyret betales

a) inden 60 dage fra indrømmelsen af EF-beskyttelsen for EF-beskyttelsens første år, og

b) den første dag i kalendermåneden forud for den måned, hvor årsdagen for indrømmelsen af EF-beskyttelsen falder, for de følgende år for EF-beskyttelsen."

4) I artikel 10 foretages følgende ændringer:

a) I stk. 1, litra b), femte led, ændres "300 ECU" til "100 EUR"

b) Som stk. 3 indsættes:

"3. Vedrører en ansøgning om en indførelse som omhandlet i stk. 1, litra b) eller c), mere end én ansøgning eller registreret rettighed, der ansøges om eller indehaves af den samme person, opkræves der kun ét gebyr."

5) Bilag I ændres i overensstemmelse med bilaget til nærværende forordning.

6) Bilag II udgår.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den gælder for gebyrer, der forfalder til betaling fra den 1. april 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. marts 2003.

På Kommissionens vegne

David Byrne

Medlem af Kommissionen

(1) EFT L 227 af 1.9.1994, s. 1.

(2) EFT L 258 af 28.10.1995, s. 3.

(3) EFT L 121 af 1.6.1995, s. 31.

(4) EFT L 37 af 12.2.2000, s. 19.

(5) EFT L 121 af 1.6.1995, s. 37.

(6) EFT L 331 af 7.12.2002, s. 14.

BILAG

Bilag I affattes således:

"Bilag I

GEBYRER FOR TEKNISKE AFPRØVNINGER SOM OMHANDLET I ARTIKEL 8

Det gebyr, der skal betales for teknisk afprøvning af en sort efter artikel 8, fastlægges ved henvisning til det år, hvor vækstperioden begynder, og til den artsgruppe, som sorten tilhører, i overensstemmelse med tabellen:

>TABELPOSITION>"